“In die volgende drie maande moet ons alles wat ons het vat en na die front neem om die stad skoon te maak. Ons moet misdadigers verdryf,” het hy gesê.
“Daar was ’n kragonderbreking in Windhoek wat tot groot verkeersopeenhopings gelei het. Die polisie was nêrens te sien nie. Ons moet gereed wees vir enige noodgeval in die stad en optree. Wat ’n mooi gesig sal dit nie wees as ons ’n polisiebeampte by ’n skool sien wat kinders veilig oor die straat help nie, of wat by ’n kruising in die oggend- of aandverkeer die verkeer lei en beheer nie.”
Hy het die teenwoordige beamptes gevra of hulle maandeliks ’n salaris ontvang en of hulle dink hulle verdien dit.
“Daar is polisiebeamptes wat hier sit wat ’n salaris ontvang en absoluut niks doen om dit te regverdig nie,” het hy gesê.
“Ek weet julle verkoop dit vir N$500. Julle verdien nie om in die polisiemag te wees nie. Ek waarsku alle beamptes om nie by misdaad betrokke te wees nie. Julle wat hier sit, moet my inlig van kollegas wat lui, korrup en dronk is sodat ek stappe teen hulle kan doen,” het hy gesê.
Volgens Ndeitunga het die kantoor van die eerste minister ’n openbare opname oor die polisiediens gedoen, waarvolgens hulle baie swak gevaar het.
“Die mense is gevra of hulle al ’n polisiekantoor besoek het. Baie van hulle het gesê hulle het, maar die beamptes het hulle nie gehelp nie óf het belowe om hul sake te ondersoek, maar het nooit opgedaag nie. Dit is nie aanvaarbaar nie.”
“Ek weet van ’n geval by die Katutura-polisiekantoor waar die polisiebeampte vir ’n gevangene gesê het hy gaan hom in ’n sel saam met verkragters toesluit sodat hy verkrag kan word. Elkeen wat in hegtenis geneem word, is onskuldig tot ’n hof hulle skuldig bevind het. Julle is nie die aanklaer, hof of wet nie. Julle is net polisiebeamptes wat die gemeenskap moet dien,” het hy gesê.
Hy het die polisie se eenheid vir dwelms en ernstige misdaad geprys vir die werk wat hulle doen, en ander gemaan om hul sokkies op te trek.